PIRMOSIOS INSTANCIJOS TEISMO (trečioji kolegija)

SPRENDIMAS

2004 m. rugsėjo 30 d.

Byla T‑246/02

Albano Ferrer de Moncada

prieš

Europos Bendrijų Komisiją

„Pareigūnai – Vertinimo ataskaita – Vėlavimas parengti – Atlyginimas už patirtą žalą“

Visas tekstas prancūzų kalba II‑0000

Dalykas: Ieškinys, pareikštas dėl prašymo, pirma, panaikinti Komisijos sprendimą, kuriuo ji netiesiogiai atmetė 2001 m. rugpjūčio 28 d. ieškovo prašymą atlyginti žalą, patirtą dėl vėlavimo parengti vertinimo ataskaitas už 1995–1997 ir 1997–1999 m. laikotarpius, ir Komisijos sprendimo dalį, kuria netiesiogiai atmetamas 2002 m. sausio 14 d. ieškovo skundas, bei, antra, atlyginti ieškovui žalą, patirtą dėl vėlavimo parengti šias ataskaitas.

Sprendimas: Be 1 000 eurų, kuriuos Komisija jau sumokėjo ieškovui, priteisti iš Komisijos sumokėti dar 7 000 eurų. Atmesti likusią ieškinio dalį. Priteisti iš Komisijos bylinėjimosi išlaidas.

Santrauka

1. Pareigūnai – Ieškinys – Ieškinys dėl žalos atlyginimo – Per procesą administracijos paskirta išmoka, kuri yra mažesnė nei prašomas žalos atlyginimo dydis – Ieškinys, nepraradęs dalyko

(Pareigūnų tarnybos nuostatų 91 str. 1 d.)

2. Pareigūnai – Ieškinys – Išankstinis administracinis skundas – Tas pats dalykas ir pagrindas – Skunde nenurodyti, tačiau glaudžiai su juo susiję pagrindai bei argumentai – Priimtinumas

(Pareigūnų tarnybos nuostatų 90 ir 91 str.)

3. Pareigūnai – Vertinimas – Vertinimo ataskaita – Parengimas – Vėlavimas –Dėl tarnybinio pažeidimo atsiradusi moralinė žala – Sąlygos

(Pareigūnų tarnybos nuostatų 43 str.)

4. Pareigūnai – Vertinimas – Vertinimo ataskaita – Parengimas – Vėlavimas – Pateisinimas, grindžiamas organizaciniais sunkumais – Nepriimtinumas – Vėlavimas, iš dalies dėl pareigūno kaltės

(Pareigūnų tarnybos nuostatų 43 str.)

1. Ieškinys dėl žalos atlyginimo siekiant gauti moralinės žalos atlyginimą ex aequo et bono nepraranda dalyko, kai per procesą administracija atlygina žalą, jeigu ši išmoka mažesnė nei ieškovo reikalaujama ieškinyje nurodyta suma.

(žr. 54 punktą)

2. Pagal Pareigūnų tarnybos nuostatų 91 straipsnio 2 dalį pareigūnų ieškinys priimtinas tik tiek, kiek Paskyrimų tarnyba buvo iš anksto gavusi skundą pagal Nuostatų 90 straipsnio 2 dalį. Be to, ieškinyje nurodytų reikalavimų dalykas turi sutapti su nurodytuoju išankstiniame administraciniame skunde bei remtis tais pačiais pagrindais kaip ir skundas.

Vis dėlto skundas nėra skirtas griežtai bei galutinai apriboti galimą ginčo stadiją. Reikalavimai Bendrijos teisme gali būti išdėstyti išsamiau pateikiant pagrindus ir argumentus, kurie nebūtinai buvo nurodyti skunde, tačiau yra glaudžiai su juo susiję.

(žr. 58 ir 59 punktus)

Nuoroda: 2002 m. balandžio 23 d. Teisingumo Teismo sprendimo Campogrande prieš Komisiją, C‑62/01 P, Rink. p. I‑3793, 34 punktas; 1997 m. gegužės 28 d. Pirmosios instancijos teismo sprendimo Burban prieš Parlamentą, T‑59/96, Rink. VT p. I‑A‑109 ir II‑331, 31 punktas; 1998 m. rugsėjo 16 d. Pirmosios instancijos teismo sprendimo Rasmussen prieš Komisiją, T‑193/96, Rink. VT p. I‑A‑495 ir II‑1495, 47 punktas; 2000 m. gruodžio 5 d. Pirmosios instancijos teismo sprendimo Gooch prieš Komisiją, T‑197/99, Rink. VT p. I‑A‑271 ir II‑1247, 35 ir 38–40 punktai.

3. Tai, kad pareigūno asmens byloje nėra vertinimo ataskaitos, gali jam padaryti moralinę žalą, jei tai paveikė jo karjerą arba jei dėl šio nebuvimo atsirado netikrumas ir nežinia dėl profesinės ateities.

(žr. 70 punktą)

Nuoroda: 1998 m. gegužės 28 d. Pirmosios instancijos teismo sprendimoW prieš Komisiją, T‑78/96 ir T‑170/96, Rink. VT p. I‑A‑239 ir II‑745, 233 punktas.

4. Užtikrinti periodišką ir sistemingą vertinimo ataskaitų parengimą per Pareigūnų tarnybos nuostatuose nustatytus terminus yra imperatyvi administracijos pareiga. Todėl siekdama pateisinti pareigų nevykdymą pareigūnų atžvilgiu institucija negali teisėtai remtis organizaciniais vidaus tvarkos sunkumais.

Tačiau pareigūnas negali remtis vėlavimu parengti jo vertinimo ataskaitą, jeigu toks vėlavimas atsirado, bent jau iš dalies, dėl jo kaltės arba jeigu jis su tuo yra aiškiai susijęs.

(žr. 81 ir 85 punktus)

Nuoroda: 1980 m. gruodžio 18 d. Teisingumo Teismo sprendimo Gratreau prieš Komisiją, 156/79 ir 51/80, Rink. p. 3943, 15 punktas; 1993 m. gruodžio 16 d. Pirmosios instancijos teismo sprendimo Moritz prieš Komisiją, T‑20/89, Rink. p. II‑1423, 37 ir 50 punktai; 2003 m. spalio 23 d. Pirmosios instancijos teismo sprendimo Lebedef prieš Komisiją, T‑279/01, Rink. VT p. I‑A‑249 ir II‑1203, 57 punktas.